Vakansieklubs: Verslag oor klagtes amper gereed | Netwerk24
Vakansieklubs: Verslag oor klagtes amper gereed
Deur Hanlie Stadler 20 November 2018 10:54
Die hoofstrand by Margate. Foto: Wikipedia
Meer as 'n jaar nadat die Nasionale Verbruikerskommissie (NVK) honderde verbruikers se klagtes oor tyddeel- en vakansieklubs aangehoor het, word die verslag met aanbevelings eersdaags verwag.
Trevor Hattingh, woordvoerder van die NVK, het aan Netwerk24 bevestig die verslag is in die pylvak.
"Die NVK sal die ondersoekverslag uitreik sodra konsultasie met al die regulerende organisasies relevant tot vakansie-eienaarskap en tyddeel voltooi is. Ons is op die oomblik hiermee besig en verwag dat dié finale skof van die ondersoek teen die einde van dié maand (November) afgehandel sal word, waarna ons die verslag openbaar sal maak."
Hattingh sê die kommissie sal binnekort die datum vir die uitreiking van die verslag bekend maak.
"Dit sou onbillik wees om die verslag uit te reik as reguleerders deur die media moet hoor hoe die aanbevelings hulle gaan raak."
Die slegte nuus vir verbruikers wat 'n bloutjie met vakansieklubs geloop het, is dat die aanbevelings nie noodwendig individuele probleme gaan oplos nie.
Ebrahim Mohamed, kommissarris van die NVK, het met die aanvang van die ondersoek gesê die doelwit daarvan is om permanente oplossings te vind wat neerslag sal vind in wetgewing en regulering van die bedryf.
Netwerk24 het heelwat van die openbare sittings bygewoon, onder meer in Kaapstad, Bloemfontein en Johannesburg, en die klagtes was soortgelyk.
Baie mense het gekla:
Dat hulle nie lewenslange kontrakte kan beëindig nie;
Dat die jaarlikse administrasiekoste skerp styg;
Dat hulle sukkel om plek te kry wanneer hulle wil bespreek;
Dat hulle aanmekaar meer en meer punte moet koop om plek te kan bekostig; en
Dat die vakansies eindelik baie duurder uitwerk as wat dit sou wees indien hulle nié deur vakansieklubs gewerk het nie.
Daarby het talle mense getuig dat hulle oorreed is om pakkette te aanvaar voordat hulle die volle kontrak, met die voorwaardes en bepalings, voor die wetlik vereiste afkoeltydperk van vyf dae onder oë kon hê.
Die probleem met vakansieklubs het 'n lang aanloop. Talle verbruikers, baie van hulle bejaard, is oorreed om kontrakte te onderteken gegrond op beloftes dat die punte wat hulle koop, jaarliks vir hulle 'n heerlike voorafbetaalde vakansie sal beteken.
Adv. Anton Alberts van die VF Plus het reeds jare gelede klagte in die parlement ingedien, wat toe in die portefeuljekomitee oor handel en nywerheid bespreek is. Dié komitee het opdrag gegee dat die NVK die saak ondersoek.
Diane Terblanche, voorheen kommissaris van die Verbruikerstribunaal, is hoof van die ondersoekpaneel. Sy word bygestaan deur twee regslui, Andile Ngcobo en Zandile Mpongose.